4.10.2022
EL
Επίσημη Εφημερίδα της Ευρωπαϊκής Ένωσης
L 256/5
ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/1847 ΤΗΣ ΕΠΙΤΡΟΠΗΣ της 28ης Σεπτεμβρίου 2022 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Εστίαση στις ειδικές μαθησιακές δυσκολίες σε επίπεδο ΕΕ» σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2022) 6901] (Το κείμενο στην αγγλική γλώσσα είναι το μόνο αυθεντικό)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3, Εκτιμώντας τα ακόλουθα: (1)
Την 1η Αυγούστου 2022 υποβλήθηκε στην Επιτροπή αίτηση καταχώρισης της Ευρωπαϊκής Πρωτοβουλίας Πολιτών με τίτλο «Εστίαση στις ειδικές μαθησιακές δυσκολίες σε επίπεδο ΕΕ».
(2)
Οι διοργανώτριες και οι διοργανωτές της πρωτοβουλίας προσδιορίζουν τους στόχους της ως εξής: «Η πρωτοβουλία αυτή αποσκοπεί στη διευκόλυνση της πρόσβασης ατόμων με ειδικές μαθησιακές δυσκολίες (δηλαδή δυσλεξία, δυσαριθμησία, δυσγραφία) στην εκπαίδευση.
Οι σπουδαστές με τέτοιες μαθησιακές δυσκολίες δυσκολεύονται να συνεχίσουν την εκπαίδευσή τους λόγω της έλλειψης γνώσεων σχετικά με το θέμα, λόγω της έλλειψης κατάλληλου υλικού σπουδών, καθώς και λόγω των άδικων συνθηκών διεξαγωγής των εξετάσεων.
Μολονότι τα κράτη μέλη έχουν αντιμετωπίσει το ζήτημα μεμονωμένα, οι διαφορές στους ορισμούς των μαθησιακών δυσκολιών και οι διαφορετικές μέθοδοι ανίχνευσης και βοήθειας δημιουργούν χάσμα μεταξύ των χωρών.
Ως εκ τούτου, οι σπουδαστές μπορεί να τυγχάνουν διαφορετικής μεταχείρισης σε άλλα κράτη μέλη, γεγονός που ενδεχομένως να παρεμποδίζει το δικαίωμά τους στην ελεύθερη κυκλοφορία, όπως αυτό κατοχυρώνεται από τις Συνθήκες, με αποτέλεσμα επιπτώσεις στην εκπαίδευση και την ένταξή τους στην κοινωνία.
Ως εκ τούτου, ζητούμε από την Επιτροπή να υποβάλει πρόταση σύστασης του Συμβουλίου, σύμφωνα με το άρθρο 165 παράγραφος 4 δεύτερη περίπτωση της ΣΛΕΕ, με κοινές κατευθυντήριες γραμμές προς τις εθνικές κυβερνήσεις σχετικά με τον τρόπο ανίχνευσης και αντιμετώπισης των μαθησιακών δυσκολιών.
Η καλύτερη ένταξη των ατόμων με μαθησιακές δυσκολίες στο εκπαιδευτικό σύστημα θα αποτελέσει σημαντικό βήμα για τη διασφάλιση δίκαιων ευκαιριών για όλους τους πολίτες της ΕΕ.»
(3)
Σε παράρτημα της πρωτοβουλίας παρέχονται περισσότερες λεπτομέρειες σχετικά με το αντικείμενο, τους στόχους και το ιστορικό της πρωτοβουλίας, με παράθεση και λεπτομερή επεξήγηση των λόγων που καθιστούν αναγκαία την υποστήριξή της.
Στο παράρτημα επισημαίνονται τα ακόλουθα τρία σημεία της πρωτοβουλίας, ιδίως 1) ότι μπορεί να αναδείξει τον ευρύτερο χαρακτήρα του ζητήματος και την ανάγκη αντιμετώπισής του σε ευρωπαϊκό επίπεδο, 2) ότι η Επιτροπή μπορεί να συμβάλει στην έρευνα για τις ειδικές μαθησιακές δυσκολίες με την ομάδα εμπειρογνωμόνων της και την ευρύτερη προοπτική των νομοθεσιών των κρατών μελών· η έρευνα αυτή θα πρέπει να επικεντρωθεί στην εξεύρεση ενός πανευρωπαϊκού ορισμού των μαθησιακών δυσκολιών και στη θέσπιση αντισταθμιστικών μέτρων, και 3) ότι η πρωτοβουλία μπορεί να τονίσει τη σημασία της χρήσης νέων τεχνολογιών για τη διευκόλυνση της μαθησιακής διαδικασίας για σπουδαστές με μαθησιακές δυσκολίες.
(4)
Σε πρόσθετο έγγραφο που επισυνάπτεται στην πρωτοβουλία περιλαμβάνεται συγκριτική μελέτη για τη δυσλεξία σε ολόκληρη την Ευρώπη.
(5)
Όσον αφορά τον γενικό στόχο της πρωτοβουλίας να διευκολύνει την πρόσβαση των ατόμων με μαθησιακές δυσκολίες στην εκπαίδευση μέσω της ανάπτυξης ποιοτικής εκπαίδευσης, ενθαρρύνοντας τη συνεργασία μεταξύ των κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση των εκπαιδευτικών συστημάτων, η Επιτροπή έχει την αρμοδιότητα να υποβάλει πρόταση για την έκδοση νομικής πράξης βάσει του άρθρου 165 της Συνθήκης για τη λειτουργία της Ευρωπαϊκής Ένωσης (ΣΛΕΕ).
(1) ΕΕ L 130 της 17.5.2019, σ.
55.